Sacensību noteikumi

 

Sacensību veids

1. Sacensības maršrutlidojumos ar ielidošanu kontrolpunktos.

2. Sacensību vērtēšana notiek pēc GPS ieraksta.

Dalība

1. Sacensībās drīkst piedalīties visi Latvijas piloti, kuriem ir vismaz B kategorijas LPF paraplanierista apliecība.

2. Kursanti drīkst piedalīties tikai ar sava instruktora atļauju un viņa tiešā uzraudzībā.

3. Sacensību dalībnieks pats ir atbildīgs par inventāra atbilstību un lidojuma drošību.

4. Atļauts piedalīties tikai ar sertificētiem spārniem.

5. Pilotiem jāprot droši un pārliecinoši startēt no vinčas (gan aktīvās, gan pasīvās) visos sacensībām pieļaujamajos meteoroloģiskajos apstākļos.

6. Pilotiem obligāti jābūt: GPS, ķiverei, rezerves izpletnim, ar protektoru aprīkotai uzkabei un vinčas atkabei.

7. Sacensību dalības maksa – 15 Ls.

8. Sacensības notiek individuālā un komandu vērtējumā. Komandā var būt maksimums 5 cilvēki. 

 

Sacensību uzdevums

1.      Sacensību dalībniekiem ir jālido pa maršrutu, ielidojot pēc iespējas vairāk kontrolpunktos. Dalībnieki saņem punktus par ielidošanu kontrolpunktos un par nolidotajiem kilometriem. Maršrutu, kontrolpunktu daudzumu un secību katrs pilots plāno pats.
2.      Uzvar pilots ar vislielāko punktu summu.
3.      Apbalvoti tiek 3 labākie dalībnieki un 3 labākās komandas.

 

Kontrolpunkti

1. Kontrolpunkts ir cilindrs ar radiusu 400 m.

2. Kontrolpunkti ir izvietoti koncentriskos apļos ap startu.

3. Kontrolpunktu koordinātas nosaka sacensību organizators.

4. Kontrolpunktu koordinātas tiek publicētas internetā 2 nedēļas pirms sacensībām.

5. Kontrolpunktu koordinātas būs pieejamas, kā GPX, WPT un teksta formāta faili un to ielāde GPS ir katra paša ziņā.

6. Reģistrējoties sacensību dalībnieki saņem karti un kontrolpunktu sarakstu.

7. Kontrolpunkts tiek ieskaitīts, ja vismaz viens GPS saglabātais punkts atrodas cilindra iekšpusē.

8. Kontrolpunktiem ir piešķirtas dažādas vērtības. Tuvākiem ir mazāka vērtība, tālākiem – lielāka.

9. Dalībnieku uzdevums ir savākt pēc iespējas lielāku punktu summu.

10. Kontrolpunkts tiek ieskaitīts tika vienu reizi. Sacensību dalībnieks drīkst ielidot kontrolpunktos atkārtoti.

  

Piemērs

 



 

Starts
 

1. Starts notiek ar pasīvo vai aktīvo vinču.

2. Sacensību dalībnieki startē izlozes noteiktā secībā.
3. Atkārtotie starti notiek rindas kārtībā.
4. Ja sacensību laikā vēja stiprums ir lielāks par 7 m/s, starti tiek atlikti.
5. Ja sacensību dalībnieks 2 reizes pēc kārtas nevar nostartēt, viņam jāiet uz rindas beigām.
6. Ja sacensību dalībnieks nav gatavs startam vai nav ieradies uz startu savā rindas kārtībā, viņam jāiet uz rindas beigām. 
7. Ja sacensību dalībnieks starta apstākļus (vēja virziens, stiprums) uzskata par nepiemērotiem, viņš var startu atlikt un doties uz rindas beigām.
8. Ja dalībnieks atliek startu vairāk nekā 2 reizes (5, 6., 7. punkts), viņu var diskvalificēt.
Maršruts

 

1. Lidojuma maršrutu katrs dalībnieks plāno pats atkarībā no savām un spārna iespējām, laika apstākļiem, vietas, utt.

2. Par lidojumu tiek ieskaitīts 1 punkts par 1 km.

3. Attālums tiek mērīts no starta cilindra centra līdz tālākajam lidojuma punktam.

4. Pilots drīkst startēt atkārtoti, bet tiks ieskaitīts tikai pēdējais rezultāts.

 

Finišs

 

1. Drošu un atbilstošu nosēšanās vietu katrs dalībnieks izvēlās patstāvīgi.

2. Pēc nosēšanās dalībniekam obligāti jāpaziņo organizatoriem (pa telefonu vai rāciju) par aptuveno nosēšanās vietu.

3. Atgriešanos no maršruta uz startu katrs dalībnieks plāno un organizē pats. 

4. Ierodoties startā, dalībniekiem ir jāpiereģistrējas.

5. Dalībniekiem jāierodās startā līdz plkst. 19.00.

6. Ja dalībnieks nevēlas vai nevar atgriezties startā (piem., dodas mājās, aizlidojis 200 km, utt.), viņam par to obligāti jāinformē organizatori.

 

GPS
1. GPS ieraksti tiek pieņemti no plkst. 18.00. 

2. Sacensību nolikums neparedz laika kontroli, tāpēc ir derīgs jebkurš GPS uztvērējs, kas spēj saglabāt maršruta informāciju.

3. Organizatori nodrošina Garmin USB un seriālos kabeļus un nepieciešamos draiverus.

4. Pilotiem, kas lieto citus uztvērējus, ir jānodrošina iespēja ierakstu nolasīt ar Windows XP datoru caur seriālo vai USB portu.

 

 
Diskvalifikācija un protesti

 1. Sacensību dalībniekus var diskvalificēt, t. i., aizliegt piedalīties sacensībās, kā arī anulēt rezultātus:
1) par nesportisku rīcību,
2) par bīstamu rīcību,
3) par norādījumu un starta kārtības atkārtotu neievērošanu.

2. Ja sacensību dalībnieks pamana savu vai tiesnešu kļūdu vai neprecizitāti, par to jāpaziņo laicīgi – pirms rezultātu apkopošanas.

3. Ja sacensību dalībnieks nav apmierināts ar:
1) savu vērtējumu,
2) citu sacensību dalībnieku vērtējumu,
3) citu sacensību dalībnieku rīcību,
viņš drīkst iesniegt protestu sacensību galvenajam tiesnesim ne vēlāk kā 1 stundu pēc rezultātu paziņošanas.

4. Strīdus jautājumus izšķir sacensību galvenais tiesnesis.

 
 
Organizatori:

Sacensības organizē LPF sadarbībā ar klubiem “Adrenalīns”, ”Spārni” un “Ultra”.
